Diari Oficial de la Generalitat Valenciana


Sumari del DOGV 3534, del 08-07-1999 (1999/6339)

Informació pública sobre el Projecte de Modificació núm. 1 del Pla Especial director d'Usos i Infraestructures Àrea del Parc Temàtic Benidorm-Finestrat.
--------------------------------------------------------------------------------------------------------------------------------------------------------

### Dades del document

Número de DOGV
:   3534

Data del DOGV
:   08-07-1999

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   1999/6339


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Informació pública sobre el Projecte de Modificació núm. 1 del Pla Especial director d'Usos i Infraestructures Àrea del Parc Temàtic Benidorm-Finestrat. [1999/X6339]
  
Resolució del conseller d'Obres Públiques, Urbanisme i Transports, amb data 28 de juny de 1999, per la qual se sotmet a informació pública el projecte de modificació núm. 1 del Pla Especial director d'Usos i Infraestructures Àrea del Parc Temàtic Benidorm i Finestrat.
  
Vist el projecte de modificació núm. 1 del Pla Especial director d'Usos i Infraestructures Àrea del Parc Temàtic de Benidorm i Finestrat (Alacant), i tenint en compte els següents:
  
Antecedents de fet
  
Primer
  
El precitat Pla Especial va ser aprovat definitivament per aquesta conselleria el dia 10 de febrer de 1998, la resolució íntegra del qual es va publicar en el Butlletí Oficial de la Província d'Alacant núm. 39, de 17 de febrer de 1998.
  
Aquest planejament especial s'emmarca dins de les actuacions del Govern Valencià per a reforçar l'oferta turística de la nostra Comunitat Autònoma. Es tracta d'una actuació pública que la Generalitat realitza en l'exercici de les competències que té atribuïdes en matèria de turisme i desenvolupament econòmic regional.
  
L'instrument d'ordenació elegit per a dur a terme aquesta actuació constitueix la figura de planejament idònia per aconseguir l'objectiu d'ordenar i racionalitzar els diversos usos del sòl dins d'una àrea de reserva, prèviament delimitada, amb la finalitat de propiciar la implantació d'un parc temàtic de grans dimensions i resoldre la dotació de serveis i equipament suficient que garantesca la satisfacció de les demandes pròpies de les activitats que en l'àmbit de l'actuació hagen d'ubicar-se, i les obres d'infraestructures necessàries per a garantir la inserció d'aquestes en l'ordenació estructural en el moment de la seua posada en servei.
  
A tal fi, per Acord del Govern Valencià de 26 de novembre de 1996, es va crear la societat Parc Temàtic d'Alacant, SA, com a entitat mercantil instrumental de suport a aquesta actuació pública, i es va habilitar per a realitzar les actuacions que siguen necessàries per aconseguir la implantació del mencionat parc temàtic de caràcter lúdic.
  
Segon
  
Constitueix l'objecte d'aquest expedient la incorporació de noves solucions que milloraran la funcionalitat de la xarxa primària de dotacions públiques, així com adequar les determinacions de l'ordenació estructural al reconeixement de la realitat.
  
Les modificacions es concreten en quatre punts:
  
1. Canvi en el traçat del viari estructurant.
  
2. Canvi en la ubicació del Centre de Transferències de Residus Urbans, de la Subestació Transformadora 132/20 kV i de l'obturador núm. 4.
  
3. Canvi de traçat de les vies pecuàries.
  
4. Ampliació de la zona d'ús dotacional polivalent d'oci i naturalesa.
  
5. Canvis que afecten els sectors del sòl urbanitzable.
  
Fonaments de dret
  
Primer
  
Respecte del procediment, aquest projecte ha de tramitar-se conforme determina l'article 55.1 de la Llei 6/1994, Reguladora de l'Activitat Urbanística (LRAU) i el seu concordant article 175 del Reglament de Planejament de la Comunitat Valenciana, aprovat per Decret 201/1998, del Govern Valencià. En efecte, a tenor del que disposen els precitats articles, la modificació dels plans urbanístics se subjectarà a les mateixes normes que s'estableixen per a la formació. Per això, amb caràcter general, s'exigeix que tot canvi o substitució de determinacions en els plans i programes ha de complir el mateix procediment legalment previst per a l'aprovació. Aquestes estan constituïdes pels articles 37 a 43 de la LRAU i l'article 168 del citat Reglament de Planejament. D'acord amb aquesta regulació, correspon a aquesta Conselleria d'Obres Públiques, Urbanisme i Transports, com a promotora del projecte, la convocatòria d'informació pública d'aquesta modificació, i inserir els corresponents anuncis en el Diari Oficial de la Generalitat Valenciana i en un periòdic d'àmplia difusió en les localitats afectades pel canvi d'ordenació.
  
Durant l'exposició pública el projecte diligenciat haurà de trobar-se dipositat, per a consulta pública, en els ajuntaments de Benidorm i Finestrat i, si escau, en un local d'aquesta conselleria situat en la capital de província. Així mateix, simultàniament, han de sol·licitar-se els preceptius informes de les administracions sectorials que pogueren veure's afectades en les seues competències per la modificació proposada i els dictàmens dels ajuntaments afectats.
  
Per una altra banda, el sotssecretari d'Urbanisme i Ordenació Territorial posseeix la competència per a l'elaboració i l'aprovació provisional de la modificació d'aquest instrument de planejament urbanístic, a tenor del que disposen els articles 38.3 de la LRAU i 8.A del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià, i això sense perjudici que l'aprovació definitiva correspon al conseller d'Obres Públiques, Urbanisme i Transports, en virtut del que estableixen els articles 39.1 de la LRAU i 6.D del Reglament dels Òrgans Urbanístics de la Generalitat Valenciana.
  
Segon
  
Quant al fons de l'assumpte:
  
A) El punt 1r de la modificació té per objecte els canvis en el traçat del viari estructurant produïts com a conseqüència de la topografia del terreny. Amb aquest fi s'introdueixen variacions que consisteixen en xicotets desplaçaments del citat viari que tendeixen a facilitar l'execució i l'acomodació a la realitat física del terreny.
  
La justificació es basa en la realització d'estudis de major detall del terreny i de les infraestructures contingudes en el projecte d'execució del viari, que posen de manifest la necessitat d'adequar el traçat viari a la realitat. Amb aquest nou traçat viari s'originarà un menor moviment de terres, es facilitarà l'execució de les obres i les farà més eficaces amb un menor esforç que suposarà un important estalvi d'inversió econòmica i temporal en l' execució d'aquestes.
  
B) El punt 2n de la modificació té per objecte la reubicació del Centre de Transferències de Residus Sòlids Urbans, de la Subestació Transformadora i de l'obturador núm. 4 (o de Finestrat). Això comporta un doble canvi d'ús dels terrenys com a conseqüència del nou emplaçament: Per una banda, s'amplia cap al sud la zona denominada (NNPI2), que passa de Dotacional Zona Verda (NNDV) a Estructura Primària Infraestructures (NNPI2). Per una altra banda, es redueix pel nord la denominada (NNPI2), que passa d'Estructura Primària Infraestructures (NNPI2) a Dotacional Zona Verda (NNDV). A més, l'obturador núm. 4 es manté en la seua situació existent en la realitat.
  
Es justifica l'actuació per la topografia del terreny i també com a conseqüència derivada de la modificació proposada del viari estructurant (punt 1), i es fixa la ubicació en un lloc amb un menor impacte ambiental. A més de poder aprofitar el traçat del viari d'enllaç del parc amb l'autopista A-7, de manera més eficaç.
  
C) El punt 3r de la modificació tracta sobre el canvi del traçat dels camins ramaders, que es veuen afectats per les alteracions del viari estructurant objecte del punt 1r d'aquesta modificació, adequant-se a aquest, i a la part del traçat de la ?carrerada de la Cala- en la zona sud de l'àmbit del Pla Especial, per a facilitar el creuament de l'autopista A-7.
  
La justificació radica en què en la memòria justificativa del Pla Especial les desafeccions i les modificacions dels camins ramaders situats en l'àmbit del parc temàtic s'integren en alguns trams dels vials del parc, conforme al que preveu la Llei 3/1995, de 23 de març, de Camins Ramaders. Els camins ramaders que amb la modificació es veuen afectats són les següents: a) la carrerada de la Cala; b) la carrerada del Camposanto; c) la carrerada de la Bassa i d) la carrerada de l'Alt de Vives.
  
D) El punt 4t de la modificació té per objecte incorporar determinades modificacions en la regulació de l'ús dotacional polivalent per a les activitats relacionades amb l'oci i la naturalesa (NNDP-3). Això amb la finalitat de dotar aquesta zona de les condicions necessàries per a la implantació d'una actuació de les característiques descrites en la memòria justificativa del Pla Especial.
  
Es fonamenta la proposta en què aquesta zona requereix unes dimensions superiors a les inicialment previstes. Per això, ja el Pla va establir la possibilitat d'alterar la delimitació d'aquesta zona, en assenyalar que el perímetre reflectit en els plans d'ordenació ho era amb caràcter orientatiu. Es tracta més aviat de la concreció de la previsió continguda en el propi Pla que d'una modificació d'aquest.
  
E) El punt 5è de la modificació pretén variar les determinacions establertes respecte del sòl urbanitzable. A aquest propòsit: a) Es divideix el sector II en: sector II el qual quedaria a l'est de la CV-767, amb una superfície de 615.847 m2 i sector III que quedaria a l'oest de la CV-767, amb una superfície de 62.354 m2; i b) S' estableixen els límits de les distintes tipologies d'habitatges en funció d'un percentatge sobre superfície construïda, en lloc d'un percentatge sobre el nombre d'habitatges.
  
Es justifica aquesta divisió sectorial en l'existència de la CV-767 que divideix físicament el sector en dos, el que suposa un important condicionant per al seu desenvolupament quant a la creació de les adequades condicions d'accessibilitat a les distintes dotacions públiques a executar en aquest. Amb això s'aconseguirà una zona autènticament integrada i uniforme que millorarà substancialment l'ordenació urbanística i l'accessibilitat anteriorment referida.
  
En el que es refereix als límits tipològics s'aprecia que els previstos no resulten els més adequats per a les característiques que té l'ús residencial de baixa densitat de la zona. A més, la topografia del terreny tampoc permet la construcció amb les condicions inicialment previstes per al seu adequat desenvolupament urbanístic. Per això, l'establiment d'una limitació tipològica diferent, en relació amb la superfície construïda, en lloc del nombre d'habitatges, mantenint els percentatges sols per als habitatges unifamiliars i aïllats, resulta més d'acord amb la legislació urbanística actual, permet una millor adaptació a les característiques dels habitatges de cada tipologia en la zona i en cap cas comporta un increment de l'edificabilitat.
  
Tercer
  
En definitiva, el projecte resulta adequat per a les finalitats preteses i la modificació plantejada apareix plenament justificada en criteris de racionalitat i proporcionalitat per a l'interés públic. També, queda acreditat que aquesta suposa un exercici de la potestat de planejament conforme als fins de l'article 2.2 de la LRAU.
  
Per això, no s'observa cap inconvenient ni impediment legal perquè aquesta modificació puga ser degudament tramitada.
  
Quart
  
El conseller d'Obres Públiques, Urbanisme i Transports, és competent per a adoptar aquesta resolució, conforme al que disposa l'article 6 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
En virtut d'això, resolc:
  
1. Sotmetre a informació pública el projecte de modificació núm. 1 del Pla Especial director d'Usos i Infraestructures ?Àrea del Parc Temàtic- Benidorm i Finestrat, l'objecte del qual consisteix en:
  
1.1. Canvi en el traçat del viari estructurant.
  
1.2. Canvi en la ubicació del Centre de Transferències de Residus Urbans, de la Subestació Transformadora 132/20 kV i de l'obturador núm. 4.
  
1.3. Canvi de traçat de les vies pecuàries.
  
1.4. Ampliació de la zona d'ús dotacional polivalent d'oci i naturalesa.
  
1.5. Canvis que afecten els sectors del sòl urbanitzable.
  
El període d'informació pública serà d'un mes, durant el qual es podran presentar al·legacions i suggeriments davant aquesta Conselleria d'Obres Públiques, Urbanisme i Transports (av. de Blasco Ibáñez, 50, de València) o en els serveis territorials d'Urbanisme d'aquesta conselleria a Alacant (av. d'Aguilera 1, d'Alacant). On es trobarà dipositat el projecte degudament diligenciat, així com en els ajuntaments de Benidorm i de Finestrat, per a la consulta pública.
  
2. Sol·licitar dictamen sobre el projecte sotmés a informació pública als ajuntaments de Benidorm i de Finestrat.
  
3. Així mateix, sol·licitar un informe a Carreteres de l'Estat, de la Diputació Provincial d'Alacant i d'aquesta conselleria. Així com a la Confederació Hidrogràfica del Xúquer i a Recursos Hidràulics d'aquesta conselleria. A més de a la Conselleria de Medi Ambient respecte de les vies pecuàries afectades.
  
4. Publicar aquesta resolució en el Diari Oficial de la Generalitat Valenciana, així com una ressenya d'aquesta en un diari no oficial d'àmplia difusió als municipis de Benidorm i Finestrat.